MEMORANDUM TA’ SPJEGAZZJONI

1.KUNTEST TAL-PROPOSTA

F’Novembru 2004, il-Kunsill awtorizza lill-Kummissjoni biex tinnegozja Ftehimiet Qafas individwali ta’ Sħubija u Kooperazzjoni (FSK) mat-Tajlandja, l-Indoneżja, Singapore, il-Filippini, il-Malażja u l-Brunei. Il-FSK mat-Tajlandja ġie inizjalat għall-ewwel darba f’Marzu 2013 iżda l-iffirmar tiegħu ġie sospiż fl-2014 wara l-kolp ta’ stat militari fil-pajjiż. Fid-dawl tan-normalizzazzjoni politika fit-Tajlandja, f’Ottubru 2019, il-Kunsill qies li kien xieraq li l-UE tieħu passi lejn it-twessigħ tal-impenn tagħha mat-Tajlandja billi tħejji għall-iffirmar f’waqtu tal-FSK. In-negozjati dwar il-Ftehim reġgħu bdew fit-13 ta’ Lulju 2021 u ġew konklużi wara s-seba’ laqgħa ta’ negozjati fil-11 ta’ Ġunju 2022.

Is-Servizz Ewropew għall-Azzjoni Esterna u s-servizzi tal-Kummissjoni kienu involuti fil-proċess ta’ negozjati. L-Istati Membri ġew ikkonsultati matul il-proċess ta’ negozjati f’laqgħat tal-Gruppi ta’ Ħidma rilevanti tal-Kunsill. Il-Parlament Ewropew ġie infurmat dwar l-eżitu tan-negozjati.

Il-Kummissjoni tqis li l-objettivi stipulati mill-Kunsill fid-direttivi tiegħu dwar in-negozjati tal-Ftehim intlaħqu, u li l-abbozz tal-Ftehim jista’ jitressaq għall-iffirmar u għall-konklużjoni.

2.BAŻI ĠURIDIKA, SUSSIDJARJETÀ U PROPORZJONALITÀ

2.1.Għan u kontenut tal-ftehim

Il-FSK huwa l-ewwel ftehim bilaterali li qatt sar bejn l-UE u t-Tajlandja u jmur lil hinn mill-qafas ġuridiku attwali tal-Ftehim ta’ Kooperazzjoni tal-1980 bejn il-Komunità Ekonomika Ewropea u l-pajjiżi membri tal-Assoċjazzjoni tan-Nazzjonijiet tax-Xlokk tal-Asja.

Il-FSK fih impenji legalment vinkolanti li huma ċentrali għall-politika barranija tal-UE, u jinkludi wkoll dispożizzjonijiet dwar id-drittijiet tal-bniedem, in-nonproliferazzjoni, il-ġlieda kontra t-terroriżmu, il-Qorti Kriminali Internazzjonali, kif ukoll dwar il-migrazzjoni u t-tassazzjoni.

Il-FSK iwessa’ b’mod konsiderevoli l-ambitu għal impenn reċiproku f’diversi oqsma, inklużi l-ġustizzja u l-affarijiet interni kif ukoll id-djalogu fil-qasam ekonomiku u kummerċjali. Il-Ftehim isaħħaħ il-kooperazzjoni f’firxa wiesgħa ta’ oqsma ta’ politika, inklużi d-drittijiet tal-bniedem, in-nonproliferazzjoni tal-armi ta’ qerda massiva, il-ġlieda kontra t-terroriżmu, il-ġlieda kontra l-korruzzjoni u l-kriminalità organizzata, il-kummerċ, il-migrazzjoni, l-ambjent, l-enerġija, it-tibdil fil-klima, it-trasport, ix-xjenza u t-teknoloġija, l-impjiegi u l-affarijiet soċjali, l-edukazzjoni, l-agrikoltura, il-kultura, eċċ. Jinkludi wkoll dispożizzjonijiet li jipproteġu l-interessi finanzjarji tal-UE.

Politikament, il-FSK mat-Tajlandja huwa pass importanti biex jissaħħaħ ir-rwol tal-UE fl-Asja tax-Xlokk, abbażi ta’ valuri kondiviżi universalment, bħad-demokrazija u d-drittijiet tal-bniedem. Huwa jwitti t-triq għat-titjib tal-kooperazzjoni politika, reġjonali u globali bejn żewġt isħab tal-istess fehma. L-implimentazzjoni tal-FSK se twassal għal benefiċċji prattiċi għaż-żewġ naħat, waqt li tifforma bażi għall-promozzjoni tal-interessi politiċi usa’ tal-UE.

Il-Ftehim jistabbilixxi Kumitat Konġunt li se jimmonitorja l-iżvilupp fir-relazzjoni bilaterali ta’ bejn il-Partijiet. Il-Ftehim jinkludi klawżola ta’ noneżekuzzjoni li tipprevedi l-possibbiltà li tiġi sospiża l-applikazzjoni tal-Ftehim f’każ li jinkisru l-elementi essenzjali.

2.2.Bażi ġuridika għad-deċiżjoni proposta

L-Artikolu 218(5) TFUE jipprevedi l-adozzjoni ta’ deċiżjoni li tawtorizza l-iffirmar ta’ ftehim.

Il-bażi ġuridika sostantiva għal deċiżjoni skont l-Artikolu 218(6) TFUE tiddependi primarjament mill-objettiv u l-kontenut tal-Ftehim. Skont il-każistika, jekk eżami ta’ miżura tal-UE jiżvela li din ikollha żewġ għanijiet jew li tinkludi żewġ komponenti u jekk wieħed minn dawn ikun identifikabbli bħala l-għan jew il-komponent ewlieni jew predominanti, filwaqt li l-ieħor ikun sempliċement inċidentali, il-miżura jkollha tkun ibbażata fuq bażi ġuridika waħda, jiġifieri, dik meħtieġa mill-għan jew mill-komponent ewlieni jew predominanti. B’mod eċċezzjonali, jekk jiġi stabbilit, min-naħa l-oħra, li l-miżura ssegwi għadd ta’ objettivi simultanjament, jew li jkollha diversi komponenti marbuta b’mod intrinsiku mingħajr ma wieħed ikun inċidentali għall-ieħor, sabiex diversi dispożizzjonijiet tat-Trattat ikunu applikabbli, il-miżura trid tkun ibbażata fuq id-diversi bażijiet ġuridiċi korrispondenti (ara, għal dan il-għan, is-sentenzi tal-10 ta’ Jannar 2006, il-Kummissjoni vs il-Parlament u l-Kunsill, C-178/03, EU:C:2006:4, il-paragrafi 42 u 43; tal-11 ta’ Ġunju 2014, il-Kummissjoni vs il-Kunsill, C-377/12, EU:C:2014:1903, il-paragrafu 34; tal-14 ta’ Ġunju 2016, il-Parlament vs il-Kunsill, C-263/14, EU:C:2016:435, il-paragrafu 44; u tal-4 ta’ Settembru 2018, il-Kummissjoni vs il-Kunsill (il-Każakistan), C-244/17, ECLI:EU:C:2018:662, il-paragrafu 40).

L-għan jew il-komponent ewlieni tal-Ftehim jaqa’ fil-qasam tal-kooperazzjoni għall-iżvilupp.

Jenħtieġ li l-bażi ġuridika tad-deċiżjoni proposta tkun l-Artikolu 209 TFUE, moqri flimkien mal-Artikolu 218(5) TFUE.

2.3.Natura legali